Otkrivenje (Šarić)/Glava 5.
1 I vidjeh u desnici onoga, koji sjeđaše na prijestolju, knjigu napisanu iznutra i izvana i zapečaćenu sa sedam pečata. 

2 I vidjeh silnoga anđela, koji povika glasom velikim: "Tko je dostojan da otvori knjigu i da razlomi pečate njezine?" 

3 I nitko nije mogao u nebu i na zemlji i pod zemljom da otvori knjigu i da zagleda u nju. 

4 I ja sam plakao mnogo, što se nitko ne nađe dostojan da otvori knjigu i da zagleda u nju. 

5 I jedan od starješina reče mi: "Ne plaći, evo je pobijedio lav iz plemena Judina, korijen Davidov, da otvori knjigu i sedam pečata njezinih." 

6 I vidjeh nasred prijestolja i četiri bića i posred starješina Janje, koje je stajalo kao zaklano, i imalo sedam rogova i sedam očiju: to su sedam duhova Božjih poslanih po svemu svijetu. 

7 I dođe i uze knjigu iz desnice onoga, koji sjeđaše na prijestolju. 

8 I kad uze knjigu, četiri bića i dvadeset i četiri starješine padoše pred Janjetom. Svaki je imao citaru i zlatne čaše pune tamjana: to su molitve svetih.

9 I pjevahu pjesmu novu govoreći: "Dostojan si da uzmeš knjigu i da otvoriš pečate njezine, jer si bio zaklan i otkupio si nas Bogu krvlju svojom od svakoga plemena i jezika i puka i naroda; 

10 I učinio si ih Bogu našemu kraljevstvo i svećenike, i kraljevat će na zemlji." 

11 I vidjeh i začuh glas anđela mnogih oko prijestolja i bića i starješina; i bijaše broj njihov milijarde milijarda i tisuće tisuća, 

12 Koji su govorili glasom velikim: "Dostojno je Janje, koje je zaklano, da primi silu i bogatstvo i mudrost i jakost i čast i slavu i blagoslov." 

13 I svako stvorenje, što je u nebu i na zemlji i pod zemljom i na moru i sve, što je u njima, začuh gdje govore: "Onome, koji sjedi na prijestolju, i Janjetu blagoslov i čast i slava i vlast u vijeke vjekova." 

14 I četiri bića govorahu: "Amen". I dvadeset i četiri starješine padoše i pokloniše se onome, koji živi u vijeke vjekova. 

Otkrivenje (Šarić)